KURZUS: Kommunikáció a mérnöki gyakorlatban

MODUL: II. modul

5. lecke: Az önéletrajz és a motivációs levél

| A leckében bemutatjuk, hogy melyek az önéletrajz és a hozzá kapcsolódó motivációs levél formai és tartalmi alapelvei, valamint gyakorlati tanácsokat adunk arra, hogyan lehet ezeket a dokumentumokat úgy elkészíteni, hogy segítségükkel sikeresen pályázzunk meg egy állást.
A leckében található feladatokat, kérjük megadott határidőre elkészíteni és pdf formátumban a Moodle-kurzusban található felületre feltölteni.
A motivációs levél beadásának határideje: a szemeszter 6. hete. Az önéletrajz beadásának határideje: a szemeszter 6. hete. Amennyiben az elkészített beadandó feladatot nem küldik el a megadott időpontra, az aláírást megtagadjuk.
1. Bevezetés
Az álláskeresés oka lehet munkahely-változtatás, munkanélküliség, illetve pályakezdőként munkába állás szándéka. A pályázati anyag benyújtásával a pályázó igyekszik érdeklődést kelteni maga iránt, és lehetőséget kérni egy személyes találkozásra, amelynek során a leendő munkaadó jobban megismerheti az álláspályázót, ugyanakkor a pályázó is szerez információt a potenciális munkáltatóról. Ezért fontos, hogy az írásban készülő pályázati anyag tartalmilag és formailag is pozitív képen adjon a jövendő munkaadónak. A következőkben megismerheti a szakmai önéletrajz és a motivációs levél sajátosságait.
2. Az önéletrajz
Az önéletrajz célja munkavállalás során, hogy kiemelje azokat a képességeket és kompetenciákat, amelyek a jelöltet alkalmassá teszik a megpályázott állás feladatköreibe tartozó tevékenységek színvonalas ellátására. Ezért arra kell törekedni, hogy az életrajzban a betölteni kívánt munkakörhöz szükséges képességeinkről információt nyújtsunk a munkáltatónak.
A szakmai életrajznak a következőket kell tartalmaznia:
személyi adatok (név, lakcím, telefonszám, e-mail, születési hely és dátum) képzettség: iskolai végzettség (időrendben visszafelé, a legutóbbival kezdve) szakmai gyakorlat munkahelyek (időrendben visszafelé, a legutóbbival kezdve) betöltött munkakörök munkahelyen kívüli tevékenységek (szakmai munkásság, egyesületi tisztségek, szakmai tanfolyamok) képességek, motiváció (a megpályázott munkakör szempontjából fontos képességek) szakmai célok és törekvések (karriercélok) egyéb információk (hobbik)
Az önéletrajzhoz a legtöbb munkáltató fényképet is kér a pályázóról. Figyelni kell arra, hogy olyan arcképet adjunk közre, amely nem túl színes, nem humoros, nem túl magánjellegű (pl. egy nyaraláson készült szelfi nem megfelelő). A pályázattal benyújtott fényképen a személyi igazolvány-kép stílusához hasonló, komoly megjelenés és arckifejezés szükséges. Lehetőleg csak arcképet küldjünk és ne teljes alakos fényképet.
2.1. Az önéletrajz típusai
Kronologikus életrajz
Ebben a típusban időrendi sorrendben megjelöljük pályafutásunk egyes fontos dátumait, és melléjük helyezzük a dátumhoz tartozó munkahelyeket, beosztásokat, feladatokat, iskolákat. Érdemes fordított sorrendet alkalmazni, mert a munkaadó a legutóbbi tapasztalatok vagy képesítések érdeklik, amelyeket a pályázó a leendő munkakörben leginkább tud alkalmazni. Ugyanez vonatkozik a munkahelyek felsorolására. A kronologikus önéletrajz jól tagolt, vázlatos felépítésű, a lényeges információkra koncentrál.
Hagyományos önéletrajz
A hagyományos, európai típusú önéletrajz kerek, egész mondatokat tartalmaz, összefüggő szöveg. Olvasmányos leírás, személyes hangvételű. Lehetőséget ad a pályázó többoldalú bemutatkozására, ami fontos a megpályázott állás szempontjából.
A pályakezdők általában nem sorolhatják fel szakmai tapasztalataikat, ezért olyan képességeiket kell kiemelni az önéletrajzban, ami kifejezi, hogy a pályázó alkalmas a kiírt munkakörbe tartozó feladatok elvégzésére. A hobbi, az érdeklődési kör például sokat elárul készítőjéről (Pl.: sport - kitartás, elszántság, versenyszellem, egyéni vagy csapatmunka; képzőművészet, festés - kreativitás, empátia, érzékenység).
A hagyományos, szöveges önéletrajzot is lehet elektronikusan, nyomtatott formában elkészíteni, azonban egyes munkahelyek kérhetik, hogy kézzel írott formában is nyújtsa be a pályázó a szakmai életrajzát.
Keressen az interneten hagyományos önéletrajzra példát (és ez lehetőleg a saját munkaköréhez, szakterületéhez kapcsolódjon)!
EU-konform (Europass) önéletrajz
Az EU-s önéletrajz elkészítésének és bevezetésének célja, hogy az egységes munkaerőpiacon átlátható legyen a pályázás (a jelöltek szakmai hátterének összevetése könnyebb legyen), és a különböző kultúrákból érkező, különböző önéletrajzokkal jelentkező szakemberek számára egyenlő esélyeket biztosítsanak már a kiválasztás elején.
Az EU-s önéletrajz ennek megfelelően áttekinthető és egyszerű struktúrájú: időrendben pontokba szedi a szakmai tapasztalatot (v. ö. kronologikus önéletrajz), a képzettségre vonatkozó adatokat. Feltünteti a nyelvismeretet, kompetenciákat, készségeket. Az EU-s önéletrajz terjedelme körülbelül 2 oldal.
Az önéletrajz sorrendben a következőket tartalmazza:
személyes adatok (ország, állampolgárság is kell) munkahelyek felsorolása (a legutóbbival kezdve), és ezen belül munkakörök feladatok felelősségek képzettségi háttér (iskolai végzettség, szakmai tanfolyamok) alapvető és különleges képességek (pl. nyelvismeret, szervezési készségek, technikai készségek, szociális készségek) és az ezeket igazoló dokumentumok típusai kiegészítő információk érdeklődési kör, hobbik mellékletek (bizonyítvány másolatok, referenciák) aláírás dátum
Nyissa meg az alábbi linket, és tanulmányozza a példákat az EU-s (Europass) önéletrajz elkészítéséhez! Keressen további példákat az interneten!
https://europass.hu/europass-oneletrajz
Miután átnézte a megadott példákat, készítsen egy Europass önéletrajzot egy mérnöki munkakör betöltéséhez! Az elkészített feladatot töltse fel a Moodle-kurzusban található felületre legkésőbb a szemeszter 6. hetéig. Amennyiben az elkészített beadandó feladatot nem küldi el a megadott időpontra, az aláírást megtagadjuk.
3. A motivációs levél
A motivációs levél sokkal szubjektívebb műfaj, mint az önéletrajz. A pályázó arra ad választ, milyen indíttatásból pályázta meg az állást, milyen személyes képességekkel tudna hozzájárulni a cég sikeréhez. Tehát nem az önéletrajz megismétlése prózában (egy-egy pontra persze lehet hivatkozni).
Az egyik gyakori hiba, ha a pályázó sablonok alapján ír motivációs levelet. Ennek a dokumentumnak éppen a személyesség a lényege. Csak akkor fejti ki hatását, ha eredeti, a partnerre szabjuk, csak neki írjuk, az álláshirdetésre reagál. A sablonszöveg egyébként is könnyen kiszűrhető. Emellett levelünk legyen üzleties, tartsunk kellő távolságot a címzettől, ne használjunk szlenget és ne bizalmaskodjunk.
A másik gyakran előforduló hiányosság a pályázó önjellemzése. Érdemes a tulajdonságokat számokkal, életszerű példákkal, a korábbi munkahelyen elért sikerekkel alátámasztani. Íme egy rossz példa: "Szeretem a kihívásokat, csapatjátékos, rugalmas, kreatív vagyok, kiváló a kommunikációs készségem." Ezek így futószalagon inkább üres szólamok. Írjunk kevesebbet, de azt jobban fogalmazzuk meg. Például így: "Előző munkahelyemen egy öt fős csapatot irányítottam. Minden évben 5 százalékkal növeltük az egység bevételét." Vagy így: "Szeretem a kihívásokat. Előző munkahelyemen a nulláról egy önálló üzletágat építettem fel, amely egy év után a cég árbevételének 10 százalékát hozta." Nem hangzanak ezek meggyőzőbben?
Jól mutat, ha a pályázónak sikerül kapcsolódási pontokat találni közte és a kiválasztott munkaadó között. Egy ilyen fordulat előnyös lehet (ha tényleg így van): "A ... termékeit jól ismerem, nagyon jónak tartom, személyesen is több darabot hordok. Emellett szeretnék egy 11 országot átfogó hálózat tagjává válni, és a cég magyarországi sikereihez hozzájárulni."
Technikailag ügyes fogás, ha e-mailes pályázat esetén nem csak a csatolmányban küldjük el a motivációs levelet, hanem ez lesz az e-mail szövege is. Sokkal jobban mutat így, mintha, csak annyit írnánk "Csatolva küldöm pályázati anyagomat.". Így nagyobb az esély, hogy felkelti a munkaadó érdeklődését.
3.1. A motivációs levél szerkezete
A kísérőlevél címzéssel, megszólítással és a pozíció megjelölésével kezdődik. A bevezető részben történik a figyelemfelkeltés a megpályázott állás megnevezése pályázati szándék honnan értesült a pályázó az állásról A fő részben a pályázó bemutatja azokat az előnyöket, amelyeket alkalmazása jelenthet a cégnek kiemeli erősségeit, képességeit korábbi szakmai tapasztalatait egyúttal indokolja jelentkezését A záró részben a pályázó kinyilvánítja várakozását, hogy személyes találkozásra is sor kerül leírja, mikor és hogyan lép kapcsolatba a céggel A levél befejezése: keltezés aláírás elérhetőség megadása
A kísérő levél NE fénymásolat, hanem eredeti legyen!
3.2. Néhány hasznos, gyakori fordulat
"A .... állásportálon találtam ... munkakörre kiírt álláshirdetésüket, amely felkeltette az érdeklődésemet és ezúton küldöm pályázatomat." "Úgy érzem, hogy az álláshirdetésben leírt feltételeknek megfelelek." "Amint csatolt önéletrajzomból kitűnik..." "Munkámban fontos érték..." "Hogy miért az Önök cégénél szeretnék dolgozni? ..." "Amennyiben referenciaszemélyre lenne szükségük, kérem, jelezzék." "Bízom benne, hogy lehetőséget kapok egy személyes bemutatkozásra." "Válaszukat várva, tisztelettel:"
Nyissa meg az alábbi linket, és tanulmányozza a példákat az EU-s (Europass) motivációs levél elkészítéséhez!
https://europass.hu/europass-motivacios-level-141201114225
Keressen még további motivációs levél példákat az interneten. Miután átnézte a megadott példákat, készítsen egy Europass motivációs levelet egy mérnöki munkakör betöltéséhez, amely illeszkedik az elkészített önéletrajzhoz! Az elkészített feladatot töltse fel a Moodle-kurzusban található felületre legkésőbb a szemeszter 6. hetéig. Amennyiben az elkészített beadandó feladatot nem küldi el a megadott időpontra, az aláírást megtagadjuk.

| Önellenőrző kérdések
1. Jelölje, hogy melyik állítás igaz!
| A fő részben a pályázó kinyilvánítja a pályázati szándékát.
| A fő részben a pályázó kiemeli erősségeit, képességeit.
| A fő részben a pályázó kinyilvánítja várakozását, hogy személyes találkozásra is sor kerül.
2. Jelölje, hogy melyik állítás igaz!
| A motivációs levelet lehetőleg fénymásolt formában küldjük el.
| A motivációs levél célja, hogy szöveges formában ismertesse az életrajzban foglaltakat.
| A motivációs levélben érdemes a tulajdonságokat számokkal, életszerű példákkal, a korábbi munkahelyen elért sikerekkel alátámasztani.
3. Jelölje, hogy melyik állítás igaz!
| A személytelen hangvétel elvárás a motivációs levél stílusával szemben.
| Érdemes néhány szleng kifejezést alkalmazni a motivációs levélben.
| A motivációs levélben ne bizalmaskodjunk, de a hangvétel lehet személyesebb.
4. Jelölje, hogy melyik állítás igaz!
| Az önéletrajzban az iskolai végzettségek kerülnek a dokumentum végére.
| A munkahelyek felsorolása időrendben történik, a legutóbbival kezdve.
| Az önéletrajzban a személyiségi jogok miatt nem kötelező megadni a születési dátumot.
5. Jelölje, hogy melyik állítás igaz!
| A kézzel írott önéletrajz igényességet és precizitást fejez ki.
| A szakmai önéletrajzban nem kell a hobbikról nyilatkozni, mert az nem kapcsolódik a pályázott munkakörhöz.
| Az önéletrajzot aláírással és dátummal zárjuk.
6. Jelölje, hogy melyik állítás igaz!
| A pályakezdők szakmai tapasztalat hiányában a munkakörhöz illő készségeiket emeljék ki az önéletrajzban.
| A pályakezdők mindenképpen tegyenek szert némi szakmai tapasztalatra, mert az önéletrajzot csak akkor fogadja el a munkahely.
| A pályakezdők lehetőleg hagyományos, szöveges önéletrajzzal jelentkezzenek egy állásra.

| A tananyag összeállításához használt forrásművek
Bokor József - Szabó Tibor 2000: A kommunikáció elmélete és gyakorlata. Békéscsaba: Booklands Kiadó. p. 161-165.
Borgulya Ágnes - Somogyvári Márta 2015: Kommunikáció az üzleti világban. Budapest: Akadémiai Kiadó.
Rosengren, Karl Erik 2004: Kommunikáció. Budapest: Typotex.
https://europass.hu/europass-oneletrajz
https://europass.hu/europass-motivacios-level-141201114225