KURZUS: Kommunikáció a mérnöki gyakorlatban

MODUL: I. modul

2. lecke: Kommunikáció és stílus. Stílusgyakorlat az egyes stílusrétegek elkülönítéséhez. A szakszöveg stiláris jellemzői

| a stílus helyessége a gondolat helyessége.
A fejezet célja az, hogy a hallgatók megfelelő formában és helyesen alakíthassák írásbeli és szóbeli kommunikációjukat a szakmai életben, valamint eligazodjanak a szövegek értelmezésében és értékelésében. Megismerkednek a különböző stílusfajtákkal és azok használati területeivel, a szakszövegek és nem szakszövegek elkülönítésének kritériumával. Végül, de nem utolsósorban, a helyes szövegformálás részeként néhány gyakori helyesírási hibáról is szó lesz.
1. Stílus és kommunikáció
A kommunikáció során - legyen az írásos vagy szóbeli - létrejött üzenetnek nemcsak a tartalma, hanem a nyelvi megformálásmódja is üzenetet hordoz, azaz a kifejezés módja hozzájárul a közlés értelméhez. Gondoljunk arra, amikor egy tanár a késve beküldött dolgozatra az alábbi módokon reagál:
a) | Legközelebb időben kérem leadni a dolgozatot.
b) | Jobb későn, mint soha...
Mindkét esetben jelzi a késést és egyben elfogadja a dolgozatot, nem ad pl. rosszabb érdemjegyet a késésért. Azonban az első szigorúbb és a második humoros válasz különböző tanári attitűdöket implikál. A szövegek különböző nyelvi megformáltságának tudatos megfigyelése azért fontos, mert egyrészről közelebb visz a nyelvi produktumok megértéséhez, másrészről pedig általa saját stílusérzékünk, nyelvhasználatunk tudatosabbá, igényesebbé válik.
Minden leírt vagy elhangzó szövegnek van stílusa. A megfogalmazott, kimondott gondolat nem létezik stílus nélkül - mint ahogy tartalom sincs forma nélkül. Nem mindegy azonban, hogy milyen az a nyelvi köntös, amelyben a közölt gondolat megjelenik. Különösen igaz ez a megállapítás a szakmai kommunikációra, ahol az írásbeli szövegek azonnali visszajelzés nélkül jutnak el a címzetthez, a szóbeli megnyilvánulásaink pedig egyben a szakmai megítélésünket is befolyásolják.
A stílus első megközelítésben: kifejezésmód; az a sajátos mód, ahogyan közölnivalónkat szóban vagy írásban a kommunikációs célnak megfelelően kiválasztott és elrendezett nyelvi elemek segítségével kifejezzük. Tehát egyrészt a nyelv használatának jellegzetes módja, vagyis minden szövegnek van stílusa; másrészt a nyelvi elemek kiválasztása és elrendezése által jön létre, azaz a beszélő tudatosan a funkciónak megfelelően választja ki, milyen módon közli azt, amit szándékozik közölni; harmadrészt többlettartalommal (gondolati, érzelmi vagy hangulati többlet) A stílus általános definíciója szerint a tág értelemben vett kontextusnak, azaz a kommunikációs helyzetnek megfelelő nyelvi változat. (Péter Mihály 1978: Jegyzetek a funkcionális nyelvhasonlításról. ÁNyT. XII. 1978: 221-31.)
Közölni szándékolt gondolataink kifejezésének módja (stílusa) szorosan összefonódik a kommunikációs tényezőkkel. Ezeket stílusteremtő, stílusmeghatározó tényezőknek tekintjük:
a megnyilatkozás célja, funkciója a közlemény tárgya a beszélő egyénisége a megnyilatkozás hallgatója a közlési csatorna (szóbeli vagy írásbeli) a kommunikációs helyzet a közlési körülmények a kommunikációban részt vevők egymáshoz való viszonya a közlőnek a témával kapcsolatos attitűdje a korízlés a választott műfaj
A felsorolt tényezők alapján térnek el egymástól a különböző kifejezési formák. Így jöhettek létre a stílusrétegek: a kommunikációs helyzetnek megfelelő, társadalmi-kulturális körülmények hatására történetileg kialakult közlésmódok. A stílusréteg a társadalmi érintkezés meghatározott területén jellemzően használt nyelvi kifejezőeszközök rendszere, illetve az ezek használatát szabályozó törvényszerűségek összessége.
Hasonlítsa össze az alábbi két szöveget, amelyek ugyanarról az eseményről két különböző napilapban megjelent újsághírek! (Tolcsvai Nagy 1996: 163)
a) | Mennyire pontos az információ?
b) | Milyen konkrét adatok által szolgáltat információt?
c) | Megnevezi az információ forrását?
d) | Hiteles személy, szervezet az információ forrása?
e) | A cikk írójának személyes véleménye az esetről kiderül a hírből? Ha igen, mi az?
f) | Milyen a szöveg stílusa (baráti, bizalmas, formális, közömbös, gúnyos, humoros stb.)?
1. Magyar Hírlap: A Szabadság hídhoz riasztották a tűzoltókat vasárnap este, mert egy fiatalember felmászott a híd tetejére - tudatta a BM Tűzoltóság Országos Parancsnokság sajtóügyelete vasárnap este. A tűzoltók gyors munkával épségben lehozták az öngyilkosjelöltet, majd átadták a rendőrségnek.
2. Kurír: Tegnap este a változatosság kedvéért egy fiatalember mászott fel a Szabadság hídra. Jó magasra, hogy hangja messzebbre hallatszódjék. Az arra járók nyomban értesítették a tűzoltókat, akik gyorsan kimentek, és emelőt használva lesegítették az öngyilkosság gondolatával játszó férfit. Talán negyedórányit tartózkodott "magaslati levegőn". A kísérletet szerencsésen, sérülés nélkül úszta meg. A forgalom persze egy ideig állt.
2. Stílusfajták
A különböző stílusokat több szempont szerint szokás csoportosítani.
Írott nyelvi stílusok
tudományos publicisztikai hivatalos szépirodalmi vagy művészi stílus levélstílus
Beszélt nyelvi stílusok
társalgási szónoki előadói
Az alábbi, másik csoportosítás a különböző stílusárnyalatokat tartalmazza, amelyek 4 tényező szerint vizsgálandók: magatartás, helyzet, érték és idő.
Magatartás | Durva | Közömbös | Bizalmas - választékos - emelkedett
Helyzet | Informális | Közömbös | Formális
Érték | Értékmegvonó (gúny) | Közömbös | Értéktelítő (pátosz)
Idő | Régies | Közömbös | Újszerű
Most lássunk példákat a különböző stílusváltozók szerinti különbségekre!
A magatartás szerinti stílusváltozatok
választékos:
Arany János az európai magyar olvasó legnagyobb bánata: Európa nem vette tudomásul. Holott, vélik, ő mutathatta volna meg legjobban, mire képes ez a nyelv s ez a költészet: ő volt a magyar vers és nyelv legnagyobb mestere. [...]
közömbös:
A MADÁCH SZÍNHÁZ felvételt hirdet tánckarába. A próbatáncra március 24-én, vasárnap reggel kilenc órakor lehet jelentkezni a színházban. A felvételi korhatár 25 év. [...]
bizalmas:
- Mennyivel könnyebb képviselőnek lenni, mint pénzügyminiszternek? Kimondhat-e most olyat, amit eddig nem lehetett? - Két okból könnyebb. Egyrészt az emberek között, mert most sokkal őszintébbek és nem ellenségesek. Ez egy nagyon jó érzés. Megmondanak mindent, azt is, amit miniszter koromban nem mondtak meg.
durva:
- Hogy áll az egészséggel? - Szarul. Én a szent tolerancia nevében mindenkinek a vallását tisztelem, de egyik istenben sem hiszek, s mégis a vallásosak nem emlegetik annyit a Teremtőt, mint én...Szidom, mert megdögleszti az embert...
A helyzet szerinti stílusváltozatok
formális:
T. Lakóközösség! Megállapítást nyert, hogy a járdák ügyének rendezése nem tűr halasztást. A szükséges javítások mielőbbi beindítása érdekében folyó hó 30-án 20 órakor a Kossuth utca 7. szám alatti óvoda földszinti helyiségében lakógyűlésre kerül sor. Tekintettel a napirend fontosságára, kérjük a lakótársak pontos megjelenését. Lakóbizottság
közömbös:
Hirdetmény 1987. Június 30-án lakógyűlés tartunk. A gyűlés helye: Kossuth u. 7. fsz. 3. Kezdési időpont: 20 óra. Napirend: a járdák javítása. Megjelenésére számítunk. Lakóbizottság
informális:
Kedves Lakótársak! Az utóbbi időben több kedves lakótársam panaszolta, hogy a téli fagyok óta olyan rosszak a járdák hogy eső után alig lehet végigmenni rajtuk. Jó lenne minél előbb tenni valamit. Úgy gondoltuk össze kellene jönnünk, és meg kellene beszélnünk a járdák javítását. Ezért a jövő hétfőn lakógyűlés szeretnénk tartani a szokott helyen este 8 órakor. Minden kedves lakótársunkat szívesen látjuk. Reméljük, mindnyájan el is tudnak jönni. Lakóbizottság
Az érték szerinti stílusváltozatok
értéktelítő:
Ha embereknek vagy angyaloknak nyelvén szólok is, szeretet pedig nincsen én bennem, olyanná lettem, mint a zengő ércz vagy pengő czimbalom. És ha jövendőt tudok is mondani, és minden titkot és minden tudományt ismerek is; és ha egész hitem van is, úgyannyira, hogy hegyeket mozdíthatok ki helyökről, szeretet pedig nincsen én bennem, semmi vagyok.
közömbös:
disszonancia: két vagy több zenei hangnak az emberi fülre kellemetlen együtthangzása. Élettani oka nem tisztázott. Általában olyan hangoknál lép fel, amelyek alapfrekvenciáinak az aránya nem fejezhető ki kis egész számok hányadosaként.
értékmegvonó:
Aszfaltpolitika marhalesen A politika furcsa dolgokra kényszeríti az embereket. Nehéz például elképzelni, hogy egy tisztán urbánus értelmiségi párt tősgyökeres budapesti vezérkara mit kezd egy olyan kisközségben, mint Jászárokszállás. Hogyan tudja elhitetni a helyi önkormányzattal, vállalkozóval, téesztaggal, hogy nekik igenis van programjuk, hogy vidéken is létezik liberális alternatíva. Hogy nemcsak a keresztény, a nép nemzeti meg a kisgazda közül lehet választani. Elefántok a porcelánboltban, Mondhatnánk, de a valóság egy kicsit más. Egy kicsit trágyaszagúbb, egy kicsit gumicsizmásabb, életszerűbb. Senkinek sem árt meg, ha körülnéz egy kicsit a marhák között. Mert ez is a magyar valósághoz tartozik.
Az idő szerinti stílusváltozatok
közömbös:
A MADÁCH SZÍNHÁZ felvételt hirdet tánckarába. A próbatáncra március 24-én, vasárnap reggel kilenc órakor lehet jelentkezni a színházban. A felvételi korhatár 25 év. [...]
régies:
Úgy bolyonga Miklós. Nyakán ült a búja, Oldalát kikezdte annak sarkantyúja, S mint bezárt paripa, mely fölött az ól ég, Szíve a mellében akkép hánykolódék.
újszerű:
Ön kinél bankol?
3. A szakmai és tudományos stílusréteg
A szövegeket stílus szempontjából sokféleképpen csoportosíthatjuk, pl. a beszédhelyzet szerint megkülönböztetjük a társalgási, a tudományos és szakmai, a publicisztikai és a közéleti stílust.
Valamennyi szöveg jellemezhető a stílus szempontjából a következő szempontok szerint: szókincs, mondatszerkesztés, mondatfajták, hangnem.
A szakszövegek besorolása a stílusváltozók szerint a következő:
magatartás szerint: közömbös helyzet szerint: formális/közömbös érték szerint: közömbös idő szerint: közömbös és újszerű
Hiba tehát szakszövegekben pl. értéktelítő vagy értékmegvonó stílust alkalmazni, de a túl választékos nyelvhasználat is az információ rovására mehet. Természetesen a prezentáció szóbeli része kevésbé kötött: helyenként alkalmazhatunk informális elemeket (pl. humor), és enyhén bizalmas stílust is (pl. a hallgatókat megszólítani), de csak mértékkel.
A stílus megítélésének a szakszövegek értelmezése felől közelítve is fontos jelentősége van: amennyiben értéktelítő/értékmegvonó jelenségeket figyelhetünk meg, vagy magatartás szerint nem közömbös a beszélő attitűdje, felmerül a szöveg/beszéd szakmaiságának, tényszerűségének a megközelítése. Ez fontos támpont lehet akár az interneten elérhető szakmai anyagok kritikus szemléletében is!
Példa a tudományos-szakmai stílusra:
a) A háztartási hűtőbútorok hűtőaggregátjai már régóta teljesen hermetikus kivitelűek. Hűtőközeg-veszteségre elvileg csak az esetleges javításoknál (pl. kompresszorcsere) és a "kiszuperálásnál" kell számítani. Az üvegházhatás növelésében a hűtőbútorok izobután-emissziója jelentéktelen. (dr. Jakab Zoltán: A hűtőtechnika európai fejlődésének irányzatai) b) Polgár Judit klasszikus leszorítással, mintajátszmában bizonyította világos stratégia fölényét, ami ellen Szokolov nem talált orvosságot. Az ex-világbajnok is pórul járt kedvenc szicíliai védelmével, mert Polgár Judit elemi erővel törte át védelmét, s a végállást (a sötét király a5-ön...) az otthoni szurkolók bizonyára tortába fogják mintázni, gratulációjuk jeléül. (Bilek István: Polgár Judit jó formában)
A tudományos-szakmai stílus tárgyszerű kifejezésmódra törekszik, és kerüli a nyelvi hatáskeltés formáit. Szókincsére jellemző, hogy nagy számban használ műszavakat, azaz szakszavakat, szakkifejezéseket (terminus technicusokat). Példák a helyes szaknyelvi kifejezésekre:
Nem szaknyelv | Szaknyelv
olcsón | alacsony áron
sok pénz kell hozzá | nagy az anyagi igénye
Sok pénzre van szükség ahhoz, hogy valaki elindítson egy ilyen tevékenységet. | A belépési korlátok magasak a tevékenység tőkeigényes volta miatt.
egyre többen bicikliznek | folyamatosan nő a kerékpáron közlekedők száma
a kisgyerekesek nem szeretik az aluljárókat | a kisgyermekesek számára nem kényelmes az aluljárók használata
túl közel vannak a megállók | a megállók távolsága túl kicsi
sokkal többen utaznak villamoson | magasabb a villamoson közlekedők száma
az öregeknek nehéz mozgólépcsőzni | az idősebb korosztálynak nehézséget okoz a mozgólépcsők használata
pont jó | (éppen) megfelelő
ezmiatt, azmiatt | emiatt, amiatt
A hangnem tárgyilagos, a beszélő személyiségére nem lehet következtetni a szöveg alapján. Hangnemük személytelen, gyakran elidegenítő (igehasználatban), pl. kerüli az egyes szám első személy (én) használatát, de a második személyre utalást (ön, önök) is. A helyette használt formák:
Látható, hogy... Érdemes megfigyelni... (írásban) a szerző korábbi tanulmányában... Felmerül a kérdés, hogy...
Kerüli viszont a szemléletesség, a képszerűség, az expresszivitás azon eszközeit, a bőbeszédűséget, ismétléseket, amelyek elvonnák a tárgyról az olvasó vagy a hallgatók figyelmét. A szavak egyértelműek, nem módosítja a jelentésüket az alkalmi szövegösszefüggés. Mondat- és szövegszerkesztésére jellemző a tárgyilagos kifejezés (ténykezelő mondatok). Érzelmi hatás helyett a tényadatok meggyőző erejét használja.
Gyakoriak az összetett mondatok és az alárendelő vagy mellérendelő magyarázó, következtető szerkezetek alkalmazása. A mondatvégi írásjel vagy pont (.), felszólítás esetén felkiáltójel (!), vagy esetleg kérdésnél kérdőjel (?), de semmiképpen nem lehet: ?!, !!!, !!, ... Az összetett mondatok túlsúlya miatt a tudományos stílus sok kötőszót használ, amelynek fontos szerepük van a logikus szövegszerkezet kialakításában. Gyakoriak a magyarázatokra, érvelésre kiválóan alkalmas párhuzamos, ellentétes szerkezetek. Kérdve kifejtő módszernek nevezzük azt a szövegépítkezést, amelyben a tudományos problémát először kérdés formájában fogalmazunk meg, aztán elemenként, összetevőnként, több oldalról megközelítve adjuk meg rá a választ. Tudományos-szakmai szövegekben sok felsorolást, idézetet, hivatkozást találunk.
A szakszövegek vizuális áttekinthetősége is nagyon fontos. Ezt a megfelelő tagolást, zárójeles magyarázatok és a tipográfia (nyomtatvány nyomdai elkészítésének módja) is biztosítja. Ne legyenek túl rövid (3-4 soros) se túl hosszú (15 sornál hosszabb) bekezdések. A cím jó mód a figyelem irányítására, de egy-egy egy fejezet mindenképpen több bekezdést kell hogy tartalmazzon. Gyakran grafikonok, ábrák, fényképek, táblázatok támasztják alá a megfelelő magyarázatot.
A leggyakoribb tudományos-szakami műfajok: lexikoncikk, tudományos értekezés, ismeretterjesztő cikk, tanulmány, esszé, ismeretterjesztő könyv, szakkönyv, monográfia és szaklexikon, de ilyen még a prezentáció is.
Gyűjtsön azonos témáról egy szakcikket és egy nem szakcikket!
a) | szaktudományos cikk linkje:
b) | nem szaktudományos cikk linkje:
4. A helyesírásról dióhéjban
A nyelvi megformálás része a helyes nyelvhasználat és a helyesírás is. Itt csak néhány főbb hibáról lesz szó, amelyekkel a leggyakrabban találkozhatunk. Az alábbi táblázatban foglaljuk össze a helytelen és a helyes formákat:
Hibás | Helyes
A kísérlet eredménye a táblázatban lessz kiértékelve. | A kísérlet eredménye a táblázatban lesz kiértékelve.
Mien eredményt hoz az új menetrend bevezetése? | Milyen eredményt hoz az új menetrend bevezetése?
Itt muszály elmondani, hogy... | Itt muszáj elmondani, hogy...
Az elől és hátúl látható adatok... | Az elöl és hátul látható adatok...
indokolatlan vesszőhasználat: Például, sokan megkérdezik, hogy, mi az oka, az utóbbi években megfigyelhető drágulásnak. | Például sokan megkérdezik, hogy mi az oka az utóbbi években megfigyelhető drágulásnak.
és előtt csak akkor kell vessző, ha külön tagmondatot vezet be: Ennek alapján összehasonlítható a felszíni, és a földalatti közlekedés. | Ennek alapján összehasonlítható a felszíni és a földalatti közlekedés. (nem külön tagmondat) Ennek alapján összehasonlítható a felszíni, és a földalatti közlekedés, és hatástanulmány is készíthető az eredményekből. (külön tagmondat)
hogy, ami, amely stb. előtt kell vessző: Be kell látni hogy a kerékpárutak jó része nem biztonságos. ...az első oszlop amelyen látszik... | Be kell látni, hogy a kerékpárutak jó része nem biztonságos. ...az első oszlop, amelyen látszik...
igekötős igéknél szétválasztunk olyat, amit nem lehet Be szeretnénk folyásolni... | Befolyásolni szeretnénk...
igekötős igénél közbeékelődhet egy szó, de akkor mindet külön kell írni! Kifog derülni, hogy... Megkell vizsgálni... | Ki fog derülni, hogy... (mert kiderülni tartozik egybe) Meg kell vizsgálni... (mert megvizsgálni tartozik egybe)
ba/be, ban/ben helyes használata: Mostanába megjelent tanulmány... A táblázatba látható... Szembenmegy a korábbi elképzelésekkel... | Mostanában megjelent tanulmány... A táblázatban látható...(hol?) Szembemegy a korábbi elképzelésekkel... (hová?)
egyelőre vs. egyenlőre: Egyenlőre nem tudni... | Egyelőre nem tudni... (eddig még) de: A két csapat egyenlőre áll. (egyformára)
árú vs. áru Az új árú megérkezett. | Az üzletek polcain sokféle áru (termék) található, amelyek alacsony vagy magas árú termékek.
Gyakran a Németek a leghangosabbak a járműveken. Gyakran a németországból érkezett turisták a leghangosabbak a járműveken. | Gyakran a németek a leghangosabbak a járműveken. Gyakran a Németországból érkezett turisták a leghangosabbak a járműveken.
A forgalom megnő Karácsony és Húsvét környékén. | A forgalom megnő karácsony és húsvét környékén.
helység vs. helyiség A helység ablaka az utcára néz. | A helyiség ablaka az utcára néz. (szoba) de: A helység polgármestere kijelentette... (falu, város)
kultúrális külömbségek | kulturális különbségek
Kézpénzzel is lehet fizetni. | Készpénzzel is lehet fizetni.
ikes igék rossz ragozása: iszok, alszok, lakok nem ikes igék rossz ragozása: köhögöm, edzem | iszom, alszom, lakom köhögök, edzek
un. | ún., azaz úgynevezett
mindíg | mindig
A helyesírás ellenőrzésében a dokumentumszerkesztőkbe beépített helyesírás-ellenőrző is segít, bár nem mindig megbízható. Pontosabb eszköz a 2015-ben megjelent és jelenleg érvényben lévő A magyar helyesírás szabályai, 12. kiadás című dokumentum, amely a Nyelvtudományi Intézet honlapján, a következő linken érhető el: http://helyesiras.mta.hu/helyesiras/default/akh12
A honlapon az "eszközök" funkció alatt a következő funkciókkal tudjuk gyorsan ellenőrizni a kérdéses kifejezést:
Külön vagy egybe?: két szót külön beírva jelzi, hogy egybe vagy külön kell-e írni. (http://helyesiras.mta.hu/helyesiras/default/kulegy) Helyes-e így?: a beírt szót ellenőrzi, és amennyiben két helyes megoldás is létezik, magyarázza (http://helyesiras.mta.hu/helyesiras/default/suggest) Elválasztás (http://helyesiras.mta.hu/helyesiras/default/hyph) Számok: megadja a lehetséges opciókat (http://helyesiras.mta.hu/helyesiras/default/numerals) Dátumok: megadja a lehetséges opciókat (http://helyesiras.mta.hu/helyesiras/default/dates) Ábécébe rendezés (http://helyesiras.mta.hu/helyesiras/default/akhsort)
Keresse fel a fenti linken a helyesírási szabályzatot! Ellenőrizze, hogy az alábbi kifejezések helyesen vannak-e írva!
közlekedésbiztonság eltelt idő üzemanyag kibocsátás müanyag boritás 2012 március 1.-én elkell távolítani nyolcszáz-huszonöt

| Ellenőrző kérdések
1. Miért fontos általánosságban a megfelelő stílus kiválasztása a szövegalkotáskor?
| Mert a durva stílussal megbánthatjuk a kollégáinkat.
| Mert akinek van stílusa, az jobban tud másokkal kommunikálni.
| Mert a közlés nyelvi megformálásmódja is az értelem, a jelentés részét képezi.
| Mert stílus nélkül nincs kommunikáció.
2. Az érték szerinti stílusváltozatok:
| értékelő, közömbös, elutasító
| közömbös, értéktelítő, értékmegvonó
| semleges, értékadó, értékmegvonó
| közömbös, értékadó, leértékelő
3. Az alábbi mondat az érték szerint milyen stílusváltozat? Horribilis árakon kínálnak jegyeket a vízilabda vb-döntőre
| közömbös
| semleges
| leértékelő
| értékmegvonó
4. A szakszövegek besorolása a magatartás stílusváltozója szerint
| formális
| udvarias
| bizalmas
| közömbös
5. Melyik kijelentés nem igaz a tudományos-szakmai stílusra?
| nagy számban él a nyelvi hatáskeltés eszközeivel
| gyakran használ műszavakat terminus technicusokat
| hangneme tárgyilagos
| kerüli az egyes szám első személy használatát
6. Az alábbi kifejezések közül melyik szaknyelvi jellegű?
| A közlekedés fejlesztéséhez sok pénz kell.
| Pár utas szerint a 4-es metró megállói néha túl közel vannak.
| Ráadásul a mozgólépcső sem jó megoldás, mert az öregeknek nehéz használni.
| A bérletekhez viszonylag alacsony áron lehet hozzájutni.
7. A jelenlegi helyesírás alapja a...
| 2015-ben megjelent és jelenleg érvényben lévő A magyar helyesírás szabályai, 12. kiadás című dokumentum.
| 2017-ben megjelent és jelenleg érvényben lévő A magyar helyesírás szabályai, 12. kiadás című dokumentum.
| 2016-ban megjelent és jelenleg érvényben lévő A magyar helyesírás szabályai, 11. kiadás című dokumentum.
| 2015-ben megjelent és jelenleg érvényben lévő A magyar helyesírás szabályai, 11. kiadás című dokumentum.
8. A helyesírási szabályzat honlapján az "eszközök" funkció alatt a következő funkció nem található:
| Külön vagy egybe?
| Helyes-e így?
| Elválasztás
| Dátumok helyes változatai
| J vagy ly?
9. Melyik helytelen?
| január 1-én
| január 1.-én
| vissza kell vinni
| eltelt idő
10. Melyik helytelen?
| edzek
| "üzemszerű"
| muszáj
| kulturális

| Felhasznált irodalom
Szikszainé Nagy Irma 1994: Stilisztika. Budapest: Trezor Kiadó. 11-23.
Tolcsvai Nagy Gábor 1996: A magyar nyelv stilisztikája. Budapest: Nemzeti Tankönyvkiadó.
http://www.m4sport.hu/2017/07/28/horribilis-arakon-kinalnak-jegyeket-a-vizilabda-vb-dontore/ letöltés ideje: 2017. július 30.